ฮั่งเส็งปิดพุ่ง 684.14 จุด คาดจีนกระตุ้นเศรษฐกิจเพิ่ม
ฮั่งเส็งปิดพุ่ง 684.14 จุด คาดจีนกระตุ้นเศรษฐกิจเพิ่ม
7 ต.ค. 2558

ดัชนีฮั่งเส็งตลาดหุ้นฮ่องกงปิดทะยานขึ้นในวันนี้ โดยดัชนีฮั่งเส็งพุ่ง 684.14 จุด หรือ 3.13% ปิดวันนี้ที่ 22,515.76 จุด โดยนักลงทุนคาดหวังว่าจีนจะใช้นโยบายกระตุ้นเศรษฐกิจเพิ่มเติม หลังจากกองทุนการเงินระหว่างประเทศ (IMF) เปิดเผยคาดการณ์การขยายตัวทางเศรษฐกิจของจีนในช่วงปี 2558 ไว้ที่ระดับต่ำสุดในรอบ 25 ปี
IMF คาดการณ์ว่าเศรษฐกิจจีนจะขยายตัว 6.8% ในปีนี้ ซึ่งเป็นระดับต่ำสุดในรอบ 25 ปี และอยู่ที่ 6.3% ในปีหน้า
ขณะเดียวกัน IMF ได้ประกาศปรับลดคาดการณ์การขยายตัวของเศรษฐกิจโลกในปีนี้สู่ระดับ 3.1% ซึ่งเป็นระดับต่ำสุดนับตั้งแต่เกิดวิกฤตการเงินในปี 2552 โดยลดลง 0.2% เมื่อเทียบกับตัวเลขคาดการณ์ในเดือนก.ค.ที่ระดับ 3.3% และต่ำกว่าการขยายตัวในปีที่แล้วที่ 3.4%
ข้อมูลที่อ่อนแอดังกล่าว ส่งผลให้นักลงทุนคาดว่าทางการจีนจะตัดสินใจใช้มาตรการกระตุ้นเพิ่มเติม เพื่อหนุนเศรษฐกิจของประเทศ